Lene Espersen (KF), 2007-02-08:
Efter beslutningsforslaget pålægges jeg som justitsminister at fremsætte et forslag om ændring af færdselsloven, så straffen for trafikanter, som forårsager personskade, og som forlader ulykkesstedet uden at yde hjælp til den tilskadekomne, skærpes til ubetinget fængselsstraf i alle tilfælde og med mulighed for frakendelse af førerretten.
Jeg er meget enig i det hensyn, der ligger bag beslutningsforslaget, nemlig at beskytte trafikofre mod at blive efterladt uden hjælp ved at tildele flugtbilister en mærkbar og dermed forhåbentlig også præventiv straf.
Før der tages skridt til lovændringer, har vi imidlertid brug for en nærmere afklaring af, hvad sanktionerne er efter gældende regler og praksis.
Efter straffelovens § 253 kan man straffes, hvis man undlader efter evne at hjælpe nogen, der er i øjensynlig livsfare, eller undlader at foretage sig det nødvendige for at redde en person, der ser ud til at være livløs.
Strafferammen i denne bestemmelse blev i 2004 forhøjet fra fængsel i 3 måneder til fængsel i 2 år.
Det følger endvidere af færdselslovens § 9, stk. 1, at trafikanter, der bliver indblandet i et færdselsuheld, straks skal standse og hjælpe tilskadekomne.
Overtrædelse af bestemmelsen straffes med bøde eller under skærpede omstændigheder med fængsel i indtil 1 år.
Den umiddelbart tilgængelige retspraksis tyder på, at undladelse af at standse og yde hjælp ved personskade straffes med enten betinget eller ubetinget fængselsstraf.
De flugtbilister, som straffes for overtrædelse af færdselslovens § 9, stk. 1, eller straffelovens § 253, vil oftest samtidig blive straffet for den eller de kørselsfejl, som har givet anledning til, at en person er kommet til skade.
Der kan f.eks. være tale om en overtrædelse af straffelovens § 241 eller § 249 om uagtsomt manddrab eller uagtsom legemsbeskadigelse og om overtrædelse af færdselsloven f.eks. i form af spirituskørsel.
Selv om overtrædelse af færdselslovens § 9 eller straffelovens § 253 ikke i sig selv giver mulighed for frakendelse af førerretten, kan de forudgående kørselsfejl efter omstændighederne føre til betinget eller ubetinget frakendelse af førerretten efter færdselslovens § 125 og § 126.
Generelt kan der ske frakendelse af førerretten ved kørselsfejl, som har voldt person- eller tingskade, eller i tilfælde, hvor kørslen indebærer en risiko for færdselssikkerheden, uanset at der ikke konkret er voldt nogen skade eller har været fare herfor.
Det gælder f.eks. ved spirituskørsel eller hastighedsovertrædelser.
Rigspolitiet har oplyst, at man i lyset af en række sager med flugtbilister i efteråret 2006 har iværksat en landsdækkende undersøgelse af færdselsuheld med flugtbilister i 2005 og 2006.
Resultatet af undersøgelsen, som bl.a. skal belyse, hvilken sanktion bilisterne er idømt, forventes at foreligge inden udgangen af denne måned, februar 2007.
Og det er min hensigt på baggrund af undersøgelsen at drøfte behovet for strafskærpelser nærmere med Rigsadvokaten og rigspolitiet.
Det er regeringens opfattelse, at en stillingtagen til, om og i givet fald på hvilken måde sanktionerne for flugtbilister bør skærpes, bør afvente den nævnte undersøgelse og de nævnte drøftelser.
Regeringen kan altså ikke på det foreliggende grundlag støtte beslutningsforslaget, men vi er som sagt helt indstillet på at se på sagen, når rigspolitiets undersøgelse foreligger om kort tid.